2021. gada 2. martā Rīkojums Nr. 136

Rīgā (prot. Nr. 20 26. §)

**Par Krustpils novada pašvaldības nekustamā īpašuma "Steķu sila ceļš" pārņemšanu valsts īpašumā**

1. Saskaņā ar Publiskas personas mantas atsavināšanas likuma 42. panta otro daļu un 43. pantu un Meža likuma 4. panta otro daļu pārņemt bez atlīdzības valsts īpašumā un nodot Zemkopības ministrijas valdījumā Krustpils novada pašvaldības īpašumā esošo nekustamo īpašumu "Steķu sila ceļš" (nekustamā īpašuma kadastra Nr. 5646 012 0143) – zemes vienību (zemes vienības kadastra apzīmējums 5646 012 0143) 0,54 ha platībā un inženierbūvi – ceļu (būves kadastra apzīmējums 5646 012 0143 001) – Atašienes pagastā, Krustpils novadā (turpmāk – nekustamais īpašums).

2. Zemkopības ministrijai nekustamo īpašumu:

2.1. izmantot valsts meža apsaimniekošanas un aizsardzības funkcijas īstenošanai;

2.2. bez atlīdzības nodot Krustpils novada pašvaldībai, ja tas vairs netiek izmantots šā rīkojuma 2.1. apakšpunktā minētās funkcijas īstenošanai.

3. Zemkopības ministrijai, nostiprinot zemesgrāmatā īpašuma tiesības uz nekustamo īpašumu:

3.1. norādīt, ka īpašuma tiesības nostiprinātas uz laiku, kamēr Zemkopības ministrija nodrošina šā rīkojuma 2.1. apakšpunktā minētās funkcijas īstenošanu;

3.2. ierakstīt atzīmi par aizliegumu atsavināt nekustamo īpašumu un apgrūtināt to ar lietu tiesībām.

Ministru prezidents A. K. Kariņš

Zemkopības ministrs K. Gerhards